ΓΡΑΠΤΗ ΕΡΩΤΗΣΗ E-2170/00

υποβολή: Ioannis Souladakis (PSE) προς το Συμβούλιο

(30 Ιουνίου 2000)

Θέμα: Σταθερότητα στην ΠΓΔΜ

Σύμφωνα με δημοσιεύματα του Τύπου, κατά το τελευταίο διάστημα διαπιστώνονται απόπειρες διείσδυσης ομάδων προσώπων στην ΠΓΔΜ, με στόχο την αποσταθεροποίηση της χώρας αυτής. Οι ομάδες αυτές έχουν ως αφετηρία το Κοσσυφοπέδιο, δημιουργήθηκαν από τμήματα του UCK, εμπλέκονται στη διακίνηση ναρκωτικών, λαθρεμπορίου, παράνομη διακίνησης όπλων, εμπορίου λευκής σαρκός και τελευταία επιδιώκουν να αποκτήσουν πολιτική χροιά, αναμειγνυόμενες στα τεκταινόμενα της προσπάθειας ομαλοποίησης της κατάστασης στο Κοσσυφοπέδιο. Εντούτοις, είναι αναγκαίο και πολιτικά απαραίτητο να διασφαλιστεί η σταθερότητα, η ειρήνη και η ασφάλεια ενός κράτους, όπως η ΠΓΔΜ, που επέδειξε επανειλημμένα τηνπευθυνότητά της και στην κρίση του Κοσσυφοπεδίου αλλά και γενικότερα στην περιοχή. Επιπλέον θεωρείται δεδομένο ότι τα εντεταλμένα όργανα διοίκησης του Κοσσυφοπεδίου είναιπεύθυνα για τις πράξεις τους έναντι της Ευρωπαϊκής Ένωσης.

Ποια μέτρα σκοπεύει να πάρει το Συμβούλιο για την ανακοπή των προσπαθειών αποσταθεροποίησης της ΠΓΔΜ από αυτούς τους κύκλους;

Έχει ελέγξει το Συμβούλιο αν έχουν αναπτυχθεί σχέσεις συνεργασίας ανάμεσα στις ομάδες αυτές και στην ιδιόμορφη αρχή που έχει εγκατασταθεί στο Κοσσυφοπέδιο;

Απάντηση

(9 Νοεμβρίου 2000)

Το Ευρωπαϊκό Συμβούλιο της Φέιρα επιβεβαίωσε ότι ο στόχος του εξακολουθεί να είναι η μεγαλύτερη δυνατή ενσωμάτωση των χωρών της περιοχής των Δυτικών Βαλκανίων στο κύριο πολιτικό και οικονομικό ρεύμα της Ευρώπης, συμπεριλαμβανομένης της προοπτικής της προσχώρησης όταν θα πληρούνται όλοι οι σχετικοί όροι. Εξάλλου, το φθινόπωρο θα διοργανωθεί Συνάντηση Κορυφής της Ευρωπαϊκής Ένωσης και των χωρών των Βαλκανίων με πρωτοβουλία της Γαλλίας, με στόχο τη διαβεβαίωση των χωρών αυτών όσον αφορά την αλληλεγγύη της Ευρώπης και την από κοινού εξέταση των τρόπων επιτάχυνσης της διαδικασίας της δημοκρατικής και οικονομικής μεταρρύθμισης.

Η ΠΓΔΜ συμμετέχει πλήρως στη Διαδικασία Σταθεροποίησης και Σύνδεσης των Δυτικών Βαλκανίων. Η διαδικασία αυτή έχει ως στόχο τη σταθεροποίηση της περιοχής, συμπεριλαμβανομένων των συμφωνιών σταθεροποίησης και σύνδεσης, της ελευθέρωσης των συναλλαγών, του πολιτικού διαλόγου, σημαντικής οικονομικής και δημοσιονομικής ενίσχυσης και της συνεργασίας στον τομέα της Δικαιοσύνης και των Εσωτερικών Υποθέσεων. Η μελλοντική συμφωνία σταθεροποίησης και σύνδεσης την οποία διαπραγματεύεται επί του παρόντος η Ευρωπαϊκή Ένωση με την ΠΓΔΜ θα προβλέπει ακριβώς στενότερη συνεργασία, συμπεριλαμβανομένης και οικονομικής ενίσχυσης, στον τομέα της Δικαιοσύνης και των Εσωτερικών Υποθέσεων. Το Συμβούλιο εκφράζει την ικανοποίησή του για την πρόοδο που έχει σημειωθεί έως τώρα στο πλαίσιο των εν λόγω διαπραγματεύσεων και ευελπιστεί ότι θα μπορέσουν να ολοκληρωθούν το συντομότερο δυνατό.

Εκτός αυτού, το Ευρωπαϊκό Συμβούλιο της Φέιρα τόνισε τη σημασία που αποδίδει στο απαραβίαστο των συνόρων, και ειδικότερα στην εδαφική ακεραιότητα της ΠΓΔΜ. Επιβεβαίωσε επίσης την προσήλωσή του στην πλήρη και ουσιαστική εφαρμογή της απόφασης 1244 του Συμβουλίου Ασφαλείας.

Σ'αυτό το πλαίσιο, το Συμβούλιοποστηρίζει πλήρως τις προσπάθειες της Αποστολής των Ηνωμένων Εθνών στο Κοσσυφοπέδιο (UNMIK), ιδίως στους τομείς του ελέγχου των συνόρων και της μετανάστευσης, καθώς και της εμπορίας ναρκωτικών, λαθραίων προϊόντων και όπλων. Στη συνάρτηση αυτή, ο αξιότιμος βουλευτής θα γνωρίζει βεβαίως ότι η ΕΕ είναι εκείνη που συνεισφέρει κατά κύριο λόγο στην UNMIK, από άποψη οικονομικών μέσων και προσωπικού, συμπεριλαμβανομένων των αστυνομικών.

Το Συμβούλιο έχει αρχίσει μελέτες για συντονισμένη προσέγγιση όσον αφορά την καταπολέμηση του οργανωμένου εγκλήματος στην περιοχή των Δυτικών Βαλκανίων, λαμβανομένωνπόψη των συναφών συμπερασμάτων της Διάσκεψης της Ανκόνα, της διαδικασίας συνεργασίας στην περιοχή της Αδριατικής και του Ιονίου και των εργασιών που πραγματοποιήθηκαν στο πλαίσιο της Ομάδας Εργασίας 3 του Συμφώνου Σταθερότητας.